b"\n_START_ARTICLE_\nJernej Stritih\n_START_SECTION_\n\xc5\xbdivljenje\n_START_PARAGRAPH_\nPo opravljeni maturi na Gimnaziji Moste se je vpisal na \xc5\xa1tudij gozdarstva na Biotehni\xc5\xa1ki fakulteti v Ljubljani, kjer je leta 1987 za diplomsko delo skupaj z Bojanom Po\xc4\x8dkarjem prejel \xc5\xa0tudentsko Pre\xc5\xa1ernovo nagrado. V letih 1988\xe2\x88\x921990 je bil mladi raziskovalec pri prof. dr. Du\xc5\xa1anu Mlin\xc5\xa1ku na Gozdarskem oddelku BF, na podro\xc4\x8dju gojenja gozdov, ekologije gozda in varstva narave._NEWLINE_\xc5\xbde od leta 1975 je tabornik, v rodu \xc4\x8crni Mrav je bil vse od vodnika do stare\xc5\xa1ine, leta 2012 pa je bil izvoljen za stare\xc5\xa1ino Zveze tabornikov Slovenije._NEWLINE_Z alpinizmom se je ukvarjal od leta 1977 do 1988, bil je na\xc4\x8delnik AO \xc5\xbdelezni\xc4\x8dar in vodja odprave odseka v bolivijske Ande leta 1987. In\xc5\xa1truktor alpinizma in kajaka.\n_START_SECTION_\nDelo\n_START_PARAGRAPH_\nV svoji karieri je delal v Vladi Republike Slovenije, kot svetovalec za okolje in trajnostni razvoj ter prostovoljno v ve\xc4\x8d nevladnih organizacijah.\n_START_SECTION_\nV okviru Vlade Republike Slovenije\n_START_PARAGRAPH_\nV prvi Demosovi vladi je delal na okoljski politiki in reformi gozdarstva kot svetovalec namestniku predsednika vlade za okolje in regionalni razvoj._NEWLINE_V letih 1993-94 je bil dr\xc5\xbeavni sekretar za okolje pod tedanjim ministrom za okolje in prostor Miho Jazbin\xc5\xa1kom. Odgovoren je bil za nacionalni program varstva okolja in mednarodno pomo\xc4\x8d na podro\xc4\x8dju okolja, vzpostavil je sistem podpore nevladnim organizacijam in bil prvi predsednik nadzornega sveta Eko Sklada._NEWLINE_Od leta 2009 do 2012 je bil direktor Slu\xc5\xbebe Vlade za podnebne spremembe. Z ekipo je pripravil predlog Strategije prehoda v nizkooglji\xc4\x8dno dru\xc5\xbebo, predstavljal je Slovenijo v EU in na mednarodnih podnebnih pogajanjih in za\xc4\x8del program subvencioniranja elektri\xc4\x8dnih vozil.\n_START_SECTION_\nSvetovalno delo\n_START_PARAGRAPH_\nLeta 1989 je skupaj s prijatelji ustanovil podjetje Oikos, Svetovanje za okolje, in od 1991 do 1993 kot direktor koordiniral Slovenski ekolo\xc5\xa1ki projekt, program Svetovne banke za sanacijo najve\xc4\x8djih okoljskih problemov v Sloveniji._NEWLINE_Od 1994 do 1996 je delal za OECD kot regionalni koordinator za Nacionalne programe varstva okolja v Srednji Evropi._NEWLINE_Od 1996 do 2001 je bil izvr\xc5\xa1ni direktor Regionalnega centra za okolje za srednjo in vzhodno Evropo (REC) v Szentendreju, neodvisne mednarodne okoljske organizacije, ki je leta 2001 delovala v 15 dr\xc5\xbeavah srednje in vzhodne Evrope s 160 sodelavci. Razvil in uvedel je sistema ciljnega ocenjevanja uspe\xc5\xa1nosti zaposlenih in vodenja projektov, sodeloval v procesu Okolje za Evropo ter vodil pripravo in izvedbo Okoljskega programa obnove za jugovzhodno Evropo. V tem \xc4\x8dasu je bil \xc4\x8dlan Okoljskega sveta EBRD in Evropskega posvetovalnega foruma za trajnostni razvoj._NEWLINE_Od leta 2001 do 2006 je nadaljeval z delom na Oikosu na projektih, kot so priprava Regionalnega razvojnega programa za Ljubljansko urbano regijo, Okoljska politika v tranziciji: poro\xc4\x8dilo UN ECE o dose\xc5\xbekih dr\xc5\xbeav srednje in vzhodne Evrope 2003, institucionalna krepitev Ministrstva za okolje Makedonije in \xc4\x8crne gore ter kot neodvisni verifikator za shemo kakovosti zavarovanih obmo\xc4\x8dij PAN Parks._NEWLINE_Leta 2006 je zapustil Oikos in nadaljeval svetovalno delo najprej kot s.p. in nato v okviru Stritih, d.o.o, na projektih, kot so vzpostavljanje obmo\xc4\x8dij Natura 2000 na severnem delu Cipra, priprava poro\xc4\x8dila o okoljski politiki v jugovzhodni Evropi za UNDP, Nacionalna gozdarska politika \xc4\x8crne gore in institucionalna krepitev Dr\xc5\xbeavnega zavoda za varstvo narave Hrva\xc5\xa1ke._NEWLINE_Leta 2012 je pripravil Nizkooglji\xc4\x8dno strategijo za Bosno in Hercegovino, leta 2013 pa Strategijo gozdov, gozdarstva in lesne predelave za \xc4\x8crno goro ter Nizkooglji\xc4\x8dno strategijo za Kosovo. Od za\xc4\x8deta leta 2015 vodi projekt uvajanja neposrednih pla\xc4\x8dil za varstvo narave v ekolo\xc5\xa1kih koridorjih na Kavkazu za WWF._NEWLINE_Od  2013 do 2015 je bil predsednik Bov\xc5\xa1ke razvojne zadruge, katere poslanstvo je razvoj trajnostnega, na naravi in kulturni dedi\xc5\xa1\xc4\x8dini temelje\xc4\x8dega turizma na Bov\xc5\xa1kem.\n_START_SECTION_\nNevladne organizacije\n_START_PARAGRAPH_\nOd leta 1990 sodeluje v delu Mednarodne komisije za varstvo Alp CIPRA, leta 1997 pa je sodeloval pri ustanovitvi mre\xc5\xbee ob\xc4\x8din 'Povezanost v Alpah' v Bovcu. Med 2004 in 2009 ter od 2013 naprej je podpredsednik CIPRA International. Od leta 2002 do 2009 je bil kot direktor in kasneje predsednik vodil CIPRA Slovenija, od 2013 naprej pa je \xc4\x8dlan uprave._NEWLINE_Od ustanovitve Umanotere leta 1994 do 1996 je bil \xc4\x8dlan njene prve uprave, od 2006 do 2009 pa je bil predsednik uprave. V tem \xc4\x8dasu je sodeloval pri pripravi Plana B za Slovenijo, civilno dru\xc5\xbebenega alternativnega programa razvoja dr\xc5\xbeave. Od 2012 do 2019 je bil spet \xc4\x8dlan uprave in od 2014 do 2019 njen predsednik."